ประชาชนและนักท่องเที่ยวยังคงติดตามสถานการณ์น้ำอย่างต่อเนื่อง ส่วนใหญ่มั่นใจในมาตรการป้องกันและแก้ไขปัญหาของภาครัฐ
ประชาชนในหลายพื้นที่ของจังหวัดเพชรบุรี รวมทั้งนักท่องเที่ยว ยังคงเดินทางมาติดตามสถานการณ์น้ำบริเวณสะพานดำ บริเวณด้านข้างจวนผู้ว่าราชการจังหวัดเพชรบุรี อย่างต่อเนื่อง ส่วนใหญ่มั่นใจในมาตรการป้องกันและแก้ไขปัญหาของภาครัฐ

ตลอดทั้งวันนี้ ยังคงมีประชาชน และนักท่องเที่ยว ต่างทยอยเดินทางมาติดตามสถานการณ์ น้ำบริเวณสะพานดำ บริเวณด้านข้างจวนผู้ว่าราชการจังหวัดเพชรบุรีอย่างต่อเนื่อง และเมื่อช่วงค่ำที่ผ่านมาก็ยังคงมีประชาชนเดินทางมาดูน้ำด้วย เช่น นายธราวิชญ์ นาคสมบูรณ์ ชาว อ.บ้านแหลม กล่าวว่า จากที่ได้ดูสถานการณ์น้ำแล้วพบว่าปริมาณน้ำสูงขึ้นมานิดหน่อยจากช่วงเช้าที่ผ่านมา แต่ยังไม่น่าวิตกกังวลมากนัก ขณะเดียวกันที่บ้านก็ได้มีการเตรียมความพร้อมรับสถานการณ์ด้วยการยกสิ่งของขึ้นที่สูงแล้ว อย่างไรก็ตาม ก็มั่นใจในมาตรการป้องกันและแก้ไขปัญหาของเจ้าหน้าที่

เช่นเดียวกับ นายมนัส นิลปั่น ชาวอำเภอบ้านลาด ก็ได้เดินทางมาดูสถานการณ์น้ำด้วย พร้อมกล่าวว่า ใช้เวลาว่างหลังจากเลิกงานแล้วก็มาติดตามการขึ้นลงของน้ำ ซึ่งส่วนตัวก็ยังคงใช้ชีวิตปกติ แต่ยังคงมีการเฝ้าระวังพื้นที่เสี่ยง โดยมีการติดตามข้อมูลข่าวสารจากทางราชการอย่างใกล้ชิด แต่ทั้งนี้ก็ยังคงมั่นใจในกระบวนการของเจ้าหน้าที่ที่กำลังเร่งผลักดันน้ำกันอย่างเต็มที่อยู่ในขณะนี้ เพื่อไม่ให้ส่งผลกระทบกับประชาชน

อย่างไรก็ตาม เพื่อเป็นการป้องกันสิ่งของเสียหาย นายมนัส กล่าวด้วยว่า ได้มีการเตรียมความพร้อมรับสถานการณ์อย่างเต็มที่ โดยยกสิ่งของขึ้นที่สูง และจะยังคงเฝ้าติดตามสถานการณ์น้ำอย่างต่อเนื่องด้วย